আইপ্যাকে ইডির হানা নিয়ে কী বললেন রাজ্যপাল?

ওয়েব ডেস্ক : ভোটকুশলী সংস্থা আইপ্যাকের অফিসে বৃহস্পতিবার তল্লাশি চালাল ইডি। তল্লাশি অভিযান চালানো হয় আইপ্যাকের কর্ণধার প্রতীক জৈনের (Prateek Jain) লাউডন স্ট্রিটের বাড়িতেও। এর পরেই প্রতীক জৈনের বাড়ি ও পরে আইপ্যাকের দফতরেও যান মুখ্যমন্ত্রী মমতা বন্দ্যোপাধ্যায় (Mamata Banerjee)। যা নিয়ে রাজ্য-রাজনীতি সরগরম হয়ে উঠল। এ নিয়ে এবার মন্তব্য করলেন রাজ্যপাল সিভি আনন্দ বোস (CV Ananda Bose)।

বৃহস্পতিবার সন্ধ্যায় মধ্যমগ্রামে একটি অনুষ্ঠানে ফাঁকে রাজ্যপাল বলেন, “আইন তার নিজের গতিতে চলবে। এটা যেহেতু বিচারাধীন বিষয়, এই নিয়ে আমি কোন মন্তব্য করব না। বিষয়টি এখন হাইকোর্টে আছে। আমাদের চারপাশে যা হচ্ছে এটা নিয়ে আমি একটা কথাই বলব তা হল ‘বিনাশ কালে বিপরীত বুদ্ধি।”

আরও খবর : মুখ্যমন্ত্রী বিরুদ্ধে ‘বেআইনি হস্তক্ষেপ’-এর অভিযোগ ED-র, FIR-এর হুঁশিয়ারি মুখ্যমন্ত্রীর

মমতার তরফে অভিযোগ করা হয়েছে, ‘ভোটের স্ট্র্যাটেজি ছিনতাই করেছে। আমাদের কাগজ, তথ্য সব লুট করেছে। আমি মনে করি এটা অপরাধ।‘ পাল্টা মুখ্যমন্ত্রীর বিরুদ্ধে তল্লাশিতে বাধা দেওয়া ও নথিপত্র ছিনিয়ে নেওয়ার অভিযোগ তুলেছে কেন্দ্রীয় তদন্তকারী সংস্থা। তল্লাশি অভিযানের সময় অবৈধ হস্তক্ষেপের অভিযোগ এনে কলকাতা হাইকোর্টের (Calcutta High Court) দ্বারস্থ হয়েছে ইডি।এবার কেন্দ্রীয় তদন্তকারী সংস্থার বিরুদ্ধে এফআইআরের (FIR)-এর হুঁশিয়ারি দিয়েছিলেন মুখ্যমন্ত্রী।

সূত্রের খবর, শেক্সপিয়র সরণি থানায় ইডির বিরুদ্ধে পুলিশের এফআইআর দায়ের হয়েছে। এছাড়া শেক্সপিয়র সরণি থানায় আরেকটি এফআইআর দায়ের করা হয়েছে প্রতীক জৈনের পরিবারের তরফে। অন্যদিকে, আইপ্যাকের দফতরে ইডির হানা এবং তথ্য হাতানোর অভিযোগে বিধাননগর দক্ষিণ থানায় একটি অভিযোগ দায়ের করেছে তৃণমূল।